# Poésies de Jean Froissart/Dittie d’Amour, ou le Orloge amoureus
### CI SENSIEUT UN DITTIE D’AMOUR. qui s’appelle LE ORLOGE AMOUREUS.

Je me puis bien comparer à l’Orloge, Car quant Amours, qui en mon coer se loge, M’i fait penser et mettre y mon estude, J’i aperçoi une simultitude Dont moult me doi resjoïr et parer ; Car l’Orloge, est au vrai considérer, Un instrument tres bel et tres notable ; Et s’est aussi plaisant et pourfitable ; Car nuit et jour les heures nous aprent, Par la soubti-lleté qu’elle comprent En l’absense méisme dou soleil. Dont on doit mieuls prisier son appareil, Ce que les aultre instrumens ne font pas Tant soïent fait par art et par compas. Dont celi tienc pour vaillant et pour sage Qui en trouva premièrement l’usage, Quant par son sens il commença et fit Chose si noble et de si grant proufit. Ensi Amours me fait considérer, Et m’a donné matère de penser À un Orloge, et comment il est fés ; Et quant j’ai bien consideré ses fès
Il me samble, en imagination, Qu’il est de grant signification, Mès qu’il soit bien à son droit gouvernés. Et se, n’est pas seulement ordonnés Tant pour proufit et pour grant efficace Qu’il est garnis de mistère et de grasce. Et la façon de li, selon m’entente, D’un vrai amant tout le fait représente, Et de loyal amour les circonstansces. Dont, quant j’ai bien concéu les substances Et la vertu qu’il monstre et segnefie, Et j’ai aussi considéré ma vie, À son devoir est justement parée Quant je l’ai à l’Orloge comparée Ensi Amours, qui maint penser me donne À son plaisir, présentement m’ordonne Et me semont de mon estat trettier ; E je, qui voeil, de vrai çoer et entier, Obéir à tout ce qu’il m’amoneste, Car sa semonse est courtoise et honneste, L’en regrasci, et ma dame aussi voir, Qui m’a donné sentement et voloir De remonstrer comment Amours me mainne. Je, qui suis tous sougis en leur demaine, Loing de joïr, diseteus de merci, Di que je sui démenés tout ensi, À la façon proprement de l’Orloge, Dont Amours font de mon coer chambre et loge. Pemièrement je considere ensi, Selonc l’estat de l’Orloge agensi
Que la maison qui porte et qui soustient Les mouvemens qu’à l’Orloge appartient, Et le fais, dont on doit mention faire De tout ce qui poet estre nécessaire, Et liquels a matère, par raison, De servir à sa composition, Proprement re-présente et segnefie Le coer d’amant que fine Amour mestrie ; Car la façon de l’Orloge m’aprent Que coer d’amant, que bonne amour esprent, Porte et soustient les mouvemens d’Amours, Et tout le fais, soit joïe, soit dolours, Soit biens, soit mauls, soit aligance ou painne Que bonne Amour li envoie et amainne. Briefment, qui voelt bien parler par raison : Le coer loyal est la droite maison, Au dire voir, et la principal loge Ouquel Amours plus volontiers se loge. De tout ce sçai-je assés comment il m’est ; Mes tels est bien malades qui se test Et pas ne dist son mal en audiensce, Ains le reçoit en belle pasciensce ; Pour mieuls valoir il se fait bon souffrir. En cel espoir me voeil dou tout offrir Au gré d’Amours, et à son plaisir rendre ; Car il m’a fait si noble estat emprendre Qu’il m’est avis que, quant je le recite, Que tout mi mal ne sont que grant mérite ; Car tant a grasce, honnour, loenge et pris Celle pour qui j’ai ce dittie empris
Et qui de moi est la très souverainne, Que se pour li reçoi griefté ne painne À son plaisir y poet mettre aligance. Or, pri Amours, qui ses servans avance, Qu’il me pourvoie en sens et en langage Telement, que la belle et bonne et sage Voeille en bon gré ce dittie recevoir. S’elle y entent, bien pora percevoir Comment Amours, qui m’a en son demaine, À la façon de l’Orloge me mainne ; Car de mon coer a fait loge et maison, Et là dedens logié, à grant foison De mouvemens et de fais dolereus. Onques, je croi, n’en ot tant amoureus ; Car par Amours est près ma vie oultrée Ensi qu’elle ert en ce dittie monstrée. Or voeil parler del estat del Orloge. La premerain-ne roe qui y loge, Celle est la mère et li commencemens Qui fait mouvoir les aultres mouvemens Dont l’Orloge a ordenance et manière ; Pour ce poet bien ceste roe première Segnefyer très convignablement Le vrai désir qui le coer d’omme esprent ; Car Désir est la première racine Que en amer par Amours l’enracine ; Mès il y fault deux choses sourvenir, Ançois qu’il puist parfettement venir En coer d’amant, ne monstrer sa puissance : L’une Beauté et li autre Plaisance.
Le plonk trop bien à la Beauté s’acorde. Plaisance r’est monstrée par la corde, Si proprement c’on ne poroit mieulz dire ; Car tout ensi que le contrepois tire La corde à lui, et la corde tirée, Quant la corde est bien adroit atirée, Retire à lui et le fait esmouvoir, Qui autrement ne se poroit mouvoir ; Ensi Beauté tire à soi et esveille La plaisance dou coer, qui s’esmerveille Et esbahist en la soie pensée Où chose de tel pris fu compassée ; Et Plaisance le retrait et le tire Tant qu’il convient par force qu’il desire, Et qu’il devienne amoureux, sans attendre. Briefment Beauté, qui bien y voet entendre, A en Amours merveilleuse puissance ; Car quant regars voit dame de vaillance, Qui au devant sa beauté li apreste, Il y entent volontiers et arreste ; Et à la fois si avant s’i tovelle, Comme le pa-pillon à la chandelle Qui ne s’en poet retourner ne retraire. Car Beauté a en lui vertu d’attraire Le coer véant, par nature plus forte, Quant en ce fait Plaisance le conforte, Que l’aïmant n’ait d’attraire le fer. Ensi le fait de desir escaufer Beauté, qui est le contre-pois premier Qui de tirer Plaisance est coustumier,
Par qui desirs moet continuelment ; Si qu’il ne poet arrester nullement. Ains y met si s’imagination Qu’il n’a ailleurs l’oeil ne l’intention Qu’à ce qu’il puist embracier, et qu’il sente Sa part dou bien que Beauté li présente. En ce parti me puis assés trouver ; Car Plaisance a volu en moi ouvrer Par la vertu de vostre beauté, dame, Dont le regart si plainnement m’enflame Que pour ce sui de vous amer espris. Car quant Beauté et Plaisance m’ont pris, Dont nuit et jour amonnestés je sui, N’en doi, par droit, pas accuser autrui, Fors ceuls qui sont cause de mon desir. De vostre amour, dame que tant desir, M’a esméu vo beauté qui tout passe. Quant je vous vi premiers, n’oe pas espasse De concevoir de vo beauté les tains ; Ains fu mon coer si pris et si attains, Et si ravis en parfette plaisance, Que j’en perdi manière et contenance, Non seulement, madame, pour ceste heure Mès pour toutes aultres. Dont j’en demeure À vo voloir, et tout-dis ensi ert. Bon don attent cilz qui bon mestre sert. Je ne dis pas que desservi riens aie ; Trop païe bien qui devant heure paie. Mon païement gist en vo douce attente ; Mès nuit et jour desirs pour vous me tempte,
Que si m’esmoet le coer, au dire oir, Que je ne puis parfette joie avoir ; Car Plaisance et Beauté me representent Les biens de vous, et dedens mon coer entent L’ardant desir qui nuit et jour m’esveille. Dont, en pensant à ce, je m’esmerveille Et esbahis, en la mienne pensée, Où tel beauté poet estre compassée, Et di en moi : Je croi onques Nature, Ne fourma voir si belle créature Que vous estes, dame de tous biens plainne. Vostre beauté qui est la souverainne De trestoutes celles que onques vi M’a plainnement si pris et si ravi, Et sa vertu si mon coer à li tire, Que je ne sçai que je doi faire ou dire, Car Plaisance trop bien à lui s’accorde Qui remonstrée est par la propre corde Que le plonk tire, et dont il fait mouvoir La mère roe. Ensi m’est-il pour voir ; Et par ce sui telement atirés Que mon coer est entirement tirés En vrai desir ; et tout par la puissance Et l’accord de Beauté et de Plaisance Qui plainnement en ce desir me tirent, Dont tout mi sen-tement el ne desirent Que mon desir une partie sente De ce grant bien que Beauté li présente. Et pour ce que ceste roe premiere A de mouvoir ordenance et manière
Par la vertu dou pois que le plonc donne ; Dont, selonc ce, elle dou tout s’ordonne ; Le plonc le tire, et elle à li s’avance. Et pour ce qu’elle iroit sans ordenance, Et trop hastie-ement, et sans mesure, S’elle n’avoit qui de sa desmesure Le destournast et le ramesurast, Et de son droit rieule le droiturast ; Pour ce y fu, par droit art ordonnée, Une roe seconde et adjoustée, Qui le retarde, et qui le fait mouvoir Par ordenance et par mesure voir, Par la vertu dou foliot aussi, Qui continu-elment le moet ensi, Une heure à destre et puis l’autre à senestre. Ne il ne doit ne poet à repos estre ; Car par li est ceste roe gardée Et par vraïe mesure retardée. Selonc l’estat de l’amoureuse vie, Ceste roe seconde segnefie Très proprement Attemprance, et par droit. Car s’Attemprance en cesti fait n’ouvroit, Desirs, qui est tous enflammés d’ardure, S’esmoureroit sans rieule et sans mesure, Et sans manière, impetueusement, Et sans avis, moult furieusement ; Ne il n’auroit chose qui li fust belle. Et pour ce voelt bonne amour et loyelle Que cils desirs soit à point refrenés Par Attemprance, et si bien ordenés.
Que par raison à l’amant ne mesviegne. Pour ce fault-il que Paours y surviegne ; Car Paours est le foliot d’Amours Qui à l’amant fait attemprer les mours, Et son desir mouvoir par tel mesure Que nuls ne voie en son fait mespresure ; Car aultrement il porroit ou dangier De Malebouche eschéir de legier, Et resvillier Dangier et Jalousie, Qui sont contraire à toute courtoisie, Et héent par leur nature envieuse Toute personne honnourable et joieuse, Et par especial trop ont d’envie Sus ceuls qui sont de l’amoureuse vie. Dont est Paours à l’amant nécessaire, Car elle fait attemprer son afaire, Et le nourist en cremeur d’entreprendre Chose dont nuls ne le peuist reprendre ; Car tout ensi que le foliot branle, Doit coers loyaus estre tous-jours en branle, Et regarder, puis avant, puis arrière, Qu’on ne se puist cognoistre à sa manière Ne percevoir à quoi il pense et vise. Briefment Paours, qui ses vertus devise, Fait à l’amant maint bel et bon servisce, Car par son fait sont esquieuvé li visce, Et mis avant, par vertu noble et grande, Meurs de tel pris qu’Attemprance demande. Il est bien voirs, ma douce dame chière Qu’il me convient monstrer toute tel cière
Comme le doit faire uns homs esbahis ; Car vostre grant beauté a mon coer mis En un desir qui nuit et jonr m’esveille. Mès cils desirs ardamment me traveille, Car la beauté de vous me represente ; Et Plaisance, qui m’est toujours présente, En fait aussi grandement son devoir. Or ne sçai pas où confort puisse avoir Ne remède de mon cruel martire ; Car vo beauté mon desir si fort tire, Et le fait si mouvoir sans ordennance, Que se Paours n’estoit et Attemprance, Le fort desir qui me bruist et art Se mouveroit sans mesure et sans art. Mès Attemprance et Paour autressi Le retiennent, ou voeille ou non. Ensi Sui detirés et par tele manière Sans nul arrest, puis avant, puis arrière, Qu’à painne sçai cognoistre que je voeil ; Car dessus vous tirent tout-dis mi oeil Qui s’enflament si de vos douls regars, Que Desirs voelt que quant je vous regars, À quele fin que soit, que je vous die Apertement toute ma maladie ; Et quant j’en sui auques près à la voie, Adont Paours Attemprance m’envoie Qui me semont trop bien del aviser. Lors me convient couvertement viser, Et regarder à senestre et à destre, Que Malebouche entour moi ne puist estre.
Ensi Paours me tient en grant soussi. Mes savés vous de quoi je me soussi De ce quon dist, oublyé ne l’ai mie, Que coars homs n’aura jà belle amie. Mès sans faille, dame, ma coardise Ne me vient point de mal ne de faintise, Fors que de très parfette loyauté Que bonne amour a en mon coer enté. Car se j’avoie en moi un hardement Qui me fesist mouvoir trop radement, Il me poroit bien faire tel contraire Qu’il me feroit vostre grasce retraire ; Et si seroit presumptions très grande ; Ce n’est pas ce qu’Attemprance demande. Pour ce vodrai le droit moyen tenir, Afin que puisse à vo grasce avenir, Car elle m’est grandement necessaire. Si m’ai plus chier souffrir et à point taire Que fols cuidiers me face faire ou dire Chose qui soit presumée à mesdire ; Car lors seroie à tousjours-mès perdus, Se vous, dame, qui portés les vertus De moi garir, me deboutiés arrière, Et refusiés par ma fole manière. Et d’autre part vos escondis tant doubte Que ce me met en une trop grant doubte ; Car s’escondis diversement estoie Avec tout ce que Paours me chastoie Ce me seroit un si très garant contraire, Que plus vers vous ne m’oseroie traire ;
Dont je sçai bien qu’en peril mon temps use, Se vos frans coers, ma dame, ne m’escuse. Mès si gentil et si humain le sçai Que se je puis venir jusqu’à l’assai Et vous monstrer mon desir et m’entente Vous vous tondrés de moi assés contente ; Car vos grans sens cognistera très bien Qu’en mon desir n’a qu’onnour et tout bien ; Et s’Attemprance à la foi le retarde, Par la vertu de Paour qui le garde, Ce n’est que pour esquieuver Malebouche Qui dou bon temps d’autrui se plaint et grouce. Si vous suppli, ma dame, qu’en ceste oevre Vous m’escusés, se rudement g’y oevre ; Mès pour le mieulz à mon pooir m’ordonne, Selon le droit que li Orloges donne, À qui me sui proprement comparés ; Car mon desir qui est très bien parés, De la roe première de l’Orloge Est attenprés ; et tant bien dire en o-ge, Par la vertu de la seconde roe Qui nommée est Attemprance, et qui roe Sagement, car le foliot le garde Qui de Paour monstre, la droite garde. Apres affiert à parler dou Dyal ; Et ce Dyal est la roe journal Qui, en un jour naturel seulement, Se moet et fait un tour precisement, Ensi que le soleil fait un seul tour Entour lai terre en un naturel jour.
En ce Dyal, dont grans est li merites, Sont les heures vint et quatre descrites ; Pour ce porte-il vint et quatre brochetes Qui font sonner les petites clochetes, Car elles font la destente destendre, Qui la roe chantore fait estendre Et li mouvoir très ordonnéement Pour les heures monstrer plus clerement. Et cils Dyauls aussi se tourne et roe, Par le vertu de celle mère roe Dont je vous ai la proprieté dit, À l’ayde d’un fuiselet petit Qui vient de l’un à l’autre sans moyen ; Ensi se moet rieuléement et bien. Qui bien à droit ceste chose èdefie, La roe dou Dyal si segnefie Très proprement en amer doulc penser. Mieulz ne le puis mettre ne compasser, Car coers qui aime et qui desire fort Ne poet avoir plus gracieus confort, Ce li est vis, ne biens qui tant li vaille, Que de penser à ses amours sans faille, Tres continu-elment et nuit et jour ; Et en faisant ensi comme un seul tour Comment venir il pora à s’entente De la chose de quoi desirs le tempte. Et qui vodroit bien la vérité dire, Li jours entiers ne poroit pas souffire Au vrai amant qui aime loyalment À penser à s’amour souffissamment.
Pour ce li fault sa rihote et son tour Recemmencier d’usage cascun jour Et ce Dyal, qui doulc penser figure, Se moet par l’ordenance et la mesure Que la mère roe d’amours li donne ; C’est à dire, qui bien a droit l’ordonne Par la vertu de desir, qui enflame Le vrai amant de l’amoureuse flame, À l’aide d’un fuiselet petit. Cils fuiselés, qui est de grant pourfit, Est appellés en amours Pourvéance, Qui sans moyen d’aidier l’amant s’avance ; Car quant uns coers amoureu bien apris Est d’amer par amours très fort espris Et que très bien et acertes desire, Amours, qui ne le voelt pas desconfire, Mès li garnir bien et souffissamment De quanqu’il li poet faire aliegement, À son besoing prestement li envoie Pourvéance, qui l’adrèce et avoie À cognoistre quel chose il doit emprendre, Afin que nuls ne le sace à reprendre ; Et li aprent pour le temps à venir Comment il se pora si maintenir Que tout son fait en bon estat soustiegne, Par quoi de nulle riens ne li mesviegne, Ains ait l’avis si prest et si séur Qu’en tous ses fès on le voie méur, Soit en aler, venir, parler ou taire Selonc l’estat qui li est neccessaire.
Pourvéance qui est en tous sens preste Au vrai amant un si très grant bien preste Qu’il n’oseroit penser ne souhedier Ce dont se voit à son besoing aidier. Et ensi Pour-véance, sans moyen, Qui a l’amant est grant grasce et grant bien, Souffisamment le pourvoit en son fet, Et esmovoir son corage li fet De penser si très continuelment À sa besongne, et si songneusement Qu’autre soing n’a, fors que tout dis li dure Ce doulc penser, tant doulcement l’endure. Et ce penser qui tant l’amant conforte Vint et quatre broquettes o lui porte, Qui font d’amours la destente destendre ; C’est Espérance, ainsi le voeil entendre Pour déclarer mieulz mon intention. Ces broquetes, dont je fai mention, Sont Loyauté et Ferme-Patiensce Avec Persé-verance et Diligensce ; Honnour y est, Courtoisie et Largesce, Et puis Secrés, Beaus-Maintiens et Proece, Renom et Los ; ces douze si sont teles. Les aultres douze aussi, qui sont moult beles, Sont Doulc-Samblant, Dous-Regart et Jonece, Humilités, Bel-Acueil et Liece, Et d’autre part Delis et Seuretés Amours, Venus, et Franchise et Pités. Ces vint et quatre amoureuses broquetes Sont à l’amant joieuses et doucetes
Et li donnent d’esperance matère ; Car quant li vrais amoureus considère Qu’il est loyal en s’amour, et sera, Et pacient, et qu’il persevera À son pooir très diligentement, Et se vodra très honnourablement Estre courtois, larges et bien celans, Et si sera, s’il poet, preus et vaillant Tant qu’il ara bon renon et bon los ; S’il se sent tels, devant tous dire l’os, Il ne se doit pas doubter, par raison, Qu’il n’ait merci en aucune saison. Ensi se fourme en son coer espérance ; Et quant il r’a d’autre part cognissance, Et qu’il perçoit que sa dame honnourable A doulc semblant et regart amiable, Et se le troeve aussi, quant il s’avance De bel accoeil et de belle accointance, Et qu’envers vous volentiers s’umelie, Et s’est aussi jone, joieuse et lie, Il doit penser et croire, sans doubtance, Qu’Amours y a grant part et grant puissance, Et qu’assés tos elle seroit encline À bien amer, lors que par sa doctrine Amours à ce le feroit esmouvoir, Et que Venus li feroit concevoir Que la vie est delitable et séure ; Qu’il a ami de manière méure, Sage et celant, et si bien avisé Comme il vous est ci devant devisé.
Lors li doit si s’espérance doubler Que nuls ne puist son corage tourbler. Ensi dont font, com vous povés entendre, En coer d’amant espérance descendre ; Car se le vrai amant ne concevoit En sa pensée, et aussi s’il n’avoit Espérance et imagination De parvenir à la conclusion À son entente et à ce qu’il désire, Les heures a-moureuses, au voir dire, Ne poroïent sonner souffisamment, Ensi qu’il apertient, et que briefment Il vous sera a déclairié ci après ; Car croire doit amans, par mos exprès, Que tout son fait assés petit vaudroit. Puisqu’espérance au besoing li faudroit, Quand je regarc, ma dame, de quel part Ce doulc regart se moet et se depart Qui ne me lait, ne pour gain ne pour perte, Amour, qui est la merci soie à perte, Me monstre nuit et jour apertement Que ce penser prent son departement D’un vrai desir amoureus qu’il m’envoie Plusieurs assaus. Dont, s’avoec moi n’avoie Un douc penser qui m’ayde et conforte Moult me seroit ma penitance forte ; Car ce desir qui asprement s’avance A dessus moi grant part et grant puissance, Et me convient que là où il me tire, Au mieuls que puis comparer mon martire.
Mès trop seroit pour moi crueuls et fors S’un doulc penser, qui est tous mes confors, De moi aidier ne faisoit son devoir ; Dont je l’en doi assés bon gré sçavoir. Dont il n’est biens, dame, qui tant me vaille Que de penser à vous tousjours, sans faille. Ce doulc penser qui m’est de grant proufit, Un jour entier mie ne me souffist ; À toute heure reeommencier le voeil, Pour le plaisant délit que je recoeil ; Car quant je pense à vostre grant beauté, Dont nature a mis en vous tel plenté Qu’on en poroit les aultres embellir, Nuls ne me poet en doulc penser tollir ; Ains prent en moi ordenance si vraie Que nuit et jour, sans point cesser, l’assaie, Et si ne fait en moi ensi q’un tour ; Mès tant en plaist l’ordenance et l’atour Que, par souhet, je he poroie avoir Bien qui vausist celi, au dire voir. Avec tout ce, ma dame, je sçai bien, Se n’estoit Pour-véance, sans moyen, Qui mon penser reconforte et conseille, Quand desirs de mouvoir fort s’appareille, Trop auroïe de mauls à endurer, Ne je ne m’o-seroie aventurer De poursievir emprise si hautainne Que j’ai emprise c’est bien chose certainne. Et pour ce m’est grandement nécessaire Pourvéance, sans moyen ; à quoi faire
De pourvéir un coer et conforter, Selonc les mauls qu’elle li voit porter, Elle cognoist moult bien qu’il me besongne, Et pour ce voelt entendre à ma besongne Et moi garnir de ce qui m’est mestiers. Sa garnison reçoi-je volentires, Car elle m’est plaisans et delitable Et à ma ne-cessité pourfifable ; Elle me met en une continue, C’est d’un penser, lequel je continue Très liement, et si soigneusement, Qu’aillours ne puis entendre nullement Ne ne voeil car g’i prent si grant deport Que nuit et jour n’ai bien s’il ne l’aport, Ne n’aurai je, ne aussi onques n’oi ; C’est mon sens et tout mon esbanoi. El de noient pas en moi ne se fourme Ce doulc penser qui sagement m’enfourme, Car il cognoist mon coer et mon corage, Quels jar esté et sérai mon éage ; Car je vous jur mon bien et ma santé Vostre servant voeil estre en loyauté ; Et en tous cas je serai paseiens, Perseverans et très bien diligens ; Honnour sievrai, car elle est moult prisie, Et loyauté, larghece et courtoisie ; Et si serai secrés et bien celans ; Et pour proece acquerre traveillans ; Tant que ben los et ben renom aurai. À mon poeir ensi me maintenrai
Tout dis en mieuls ; ensi vous jur, ma dame, Et c’est bien drois que tels soie, par m’ame ! Car doulc penser nuit et jour me présente Les biens de vous ; c’est bien drois que m’assente À vous amer, obéir et servir. Ce m’esjoist, dame, quant je puis vir Vo doulc samblant, courtois et amiable, Vo doulc regard, humain et honnourable, Vo bel accueil et vo friche jonece, L’umilité de vous et la lïece, Car g’i conçoi d’esperance matère. Et quant les grans vertus je considère Dont vos gent corps est parés plainnement Espérance me confort telement, Qu’en moi tramet pourvéance séure, Qui nuit et jour liement m’asséure Qu’en si franc coer, dame, que vous portés Doit bien manoir et franchise et pités. Je ne sauroie où aillours merci querre ; Mès je ne sui pas dignes dou conquerre. Et nom-pour-quant sçai-je bien le voloir, Voires selonc le mien petit pooir, Que, pour souffrir painnes et mauls assés, De vous amer ne serai jà lassés ; Car doulc penser qui continuelment Me moet le coer, me donne finalment, Par le confort de bonne pourvéance, En tout mon fait matère d’espérance. Tout ensi que le Dyal a manière De li tourner par la roe première,
Car dou droit tour naturel qu’elle tourne La roe de Desir à ce la tourne, À l’ayde d’un petit fuiselet Qui nullement ne le fault ne le let ; Tout ensi Pour-véance, sans moyen, Ne me poroit fallir pour nulle rien. Apres affiert dire quel chose il loge En la tierce partie de l’Orloge ; C’est le derrain mouvement qui ordonne, La sonnerie, ensi qu’elle se sonne. Or fault savoir comment elle se fait. Par deus roës ceste oevre se parfait. Si porte o li, ceste première roe, Un contre pois parquoi elle se roe Et qui le fait mouvoir, selon m’entente, Lors que levée est à point la destente ; Et la seconde et la roe chantore, Ceste a une ordenance tres notore Que d’atouchier les clochetes petites Dont nuit et jour les heures dessus dittes Sont sonnées, soit estés, soit y vers, Ensi qu’il apertient par chans divers. Apres affiert dire quel chose il loge Et quel chose la sonnerie prueve ; Tant qu’en amours, selonc m’entention, Elle est de grant signification ; Et poet moult bien, ceste roe première, Qui d’amours est la sonnerie entière, Très proprement estre en amours, nommée Discrétion, qui tant est renommée ;
Et celle fait, par droit rieule mouvoir. Et par point la roè chantore voir, Qui Doulc-Parler proprement segnefie, Selonc l’estat de l’amoureuse vie ; Par la vertu du contrepois aussi Qui Hardemens doit estre appellés ci ; Car quant uns coers d’amoureuse ordenance Conçoit en lui matère d’espérance, Et a très bonne imagination De parvenir à son entention, Selonc l’estat et l’ordenance entière Dont ci devant est ditte la manière, Lors prent en soi Hardement qui esveille Le Doulc-Parler, qui le coer esmerveille Soubtievement ; car Hardemens commande À l’amant qu’il poursieve sa demande, Et qu’à sa dame, segnefie et qu’il die Apertement toute sa maladie, Et tout son fait, et son estat entier, Dont il se sent à bonne amour rentier ; Parquoi oir et recevoir le voeille À sa merci, et qu’en gré le recoeille. Dont est forment Hardement neccessaire Au vrai amant, et moult en a afaire À poursievir lee procés de s’amour, Ou il li fault maint avis et maint tour. Et pour ce qu’il aussi ne passe point La mesure de raison, fors à point, Il li convient, par bonne entention, Mettre en son coer toute discretion
Par quoi il puisse faire par rieule aler Séurement l’oevre de Doulc-Parler. Sans ce ne poet sagement descouvrir Ce qu’il li fault, ne sagement ouvrir, Ensi qu’il a-pertient et que requiert L’estat d’amours, tout tel que l’amant quiert. Et quand Discretions à ce l’ordonne, Lors Doulc-Penser à sa droite heure sonne, Et divers chans amoureusement chante, Des quel il troeve en soi plus de soissante. Une heure en la presensce de sa dame Chante comment il est souspris, sus s’ame ; Si qu’il convient qu’à contenance faille ; Et puis Amours une aultre heurre li baille. Tout seul à lui méismes ses proyères Chante, et ordonne en diverses manières ; Et puis moult bien li avient une aultre heure, Quant Doulc-Parler pour soi aidier labeure Que, pour sa dame esmouvoir à pité, Ses requestes plainnes d’umilité Ordonne, et dist au mieulz qu’il scet et poet, Ensi que cils qui grasce acquerre voet ; Et l’autre heure, sans ce c’on le confort, Chante chançons de très joieus confort Et de très grant consolation voir ; Et l’aultre heure ne pora el mouvoir, Fors chanter chans tous garnis de tristrece Plains de soussis et tous vuis de liece, Et complaintes vives et dolereuses, Souspirs, regrès, matères languereuses,
Tout selonc ce que son sentement oevre, Et que le droit procès de s’amour roevre En vostre nom, ma dame, à qui tout donne, Discretion presentement m’ordonne À esmouvoir, qui bellement vous die En quel point poet estre ma maladie ; Et toutes fois, quoi que j’aie à souffrir, Ne sçai comment porai ma bouche ouvrir De vous monstrer mon desir et m’entente ; Car pluiseurs fois m’avés esté présente. Onques je n’oc puissance de mouvoir Parolle, dont vous peuissiés savoir Entierement comment Amours me mainne. Mès je vous scai si sage et si humainne, Si avisée et si très débonnaire, Que ne me doi ne ne m’ose plus taire ; Car Hardemens le voelt qui à soi tire, Tout mon corage, et me scet moult bien dire ; « Ta vie gist en moult belle aventure, » Car ta dame est si douce créature, » Que tu ne dois pas estre doubtieus » De li monstrer comment son corps gentieus » Te tire et trait en painne et en soussi » Et quant à ce Hardemens me moet si, Me vodrai très bonnement avancier, Car il m’est vis que, se je puis lancier Un doulc parler, et je vous troeve en point. Ma besongne en sera en millour point Dont, pour ouvrir une grant quantité De mes secrés, et savoir s’en pité
Je serai jà recéus de vous, dame, Segurement vous jure corps et ame Qu’en tous cas ai très grande affection Qu’en mon coer ait tele discretion Que ma parolle en gré soit recéue ; Car s’elle estoit en noncaloir chéue Par ce point que vous n’en féissiés compte Pour le dolent, perdu homme me conte Qui nuit et jour vit pour vous en grant painne. Peu se cognoist qui n’asaye tel painne, Car en si grant fresel me truis une heure, Sitos qu’Amours l’ardant desir m’aheure, Qui la beauté de vous me represente Et les grans biens dont vous n’estes exente, Que je ne sçai comment je me maintiengne. Il n’est estas d’amours que ne soustiegne. Dont frois, dont chaus diversement me mue ; Mon coer tressaut, et vole, et se remue, Apertement de lui entrechangier. Ne le convient pas estre en grant dangier. Pour vostre amour sui si attains, sus m’ame ! Que ne me scai comment conseillier, dame. Quanque je voi une heure, bien me plest ; Et puis tantos ce que voi me desplest. Une heure voeil-je estre en compagnie, L’autre le fui, avoir ne le voeil mie. Ains sui moult lie quant je me trueve seuls, Parquoi mes plains tristes et angoisseus Puisse à par moi dire et ramentevoir. Là de plorer fai-je assés mon devoir ;
Le temps repenc où me sui embatus. Et quant assés je me sui debatu, Et que sus moi n’a sang, ne nerf, ne vainne, Qui ne soit tout afoibli de la painne, Amours qui voet qu’un peu ait d’aligance Mon grand travel, me remet esperance Par devant moi, et celle assés m’aye ; Mes assés peu dure son envaye ; Voires s’elle ne me prent et esgaie En une heure lie joieuse et gaie. Et lors reçoi de vuis solas sans nombre. Et non-pour-quant pour très bons je les nombre ; Car mon dur temps m’aydent à passer, Et les dolours que port à desmasser. Mès je n’en sçai ne puis tant mettre en oevre Que grant foison tout dis en moi n’en troere. En ce penser et en celle rihote Fai maint souspir, maint plaint et mainte note Où il n’i a gaires de melodie, Ne sçai à qui dire ma maladie. Fors seul à vous, ma dame souverainne. Je sçai de voir que j’ai empris grant painne, Car je ne sui del avenir pas dignes À si grant bien que vous ; mès par les signes Des douls regars que j’ai en vous véus, Sui-je ou droit rieule amoureus enchéus. Là me tendrai, à quele fin qu’en viengne ; Mès je vous pri que de moi vous souviengne, Et que pités en vo franc coer s’acorde Tant que de moi un petit se recorde,
Que de vous aie aucun aliegement, Car mon coer est vostre tout liegement. Et si souffrés, ma douce dame gaie, Que doulc penser, qui nuit et jour me paie, Et ramentoit esperance à toute heure, Sa grasce en voir et son confort saveure ; Car s’autrement se portoit ma querelle, Trop me seroit m’aventure rebelle Que j’ai tenu et tienc à éureuse, Depuis qu’empris ai la prise amoureuse De vous servir, obéir et cremir. Quant à ce pense, assés me fait fremir Et esbahir, car je ne sçai retraire À quele fin ceste oeuvre vodra traire. Et non-pour-quant j’ai bien la cognissance Que vous avés sus moi tant de puissance Qu’il me convient vo doulc plaisir attendre ; Et s’un petit voliés ma vie entendre, Comment je l’ai maintenu longe espasse, Vous me feriés grant aumosne et grant grasce, C’est que desirs nuit et jour m’appareille Maint grant assault ; or n’ai qui me conseille. Dont c’est pour moi que moult dure chose, Car de mon fait parler je ne vous ose, Ne vous monstrer comment je sui tout dis ; Car je doubte si fort vos escondis, Et les perils qui sont de Maleboucbe, Que trop m’esmai que je ne vous courouce ; Et ce ne se poroit faire à nul foer Que je vosisise errer contre mon coer
Qui à tout ce s’acorde liement De vous servir, si enterinement Que je porai en tous estas, ma dame, Mès ce desir qui telement m’enflame, Dont il convient que nuit et jour languisse. Ordonnés que vos frans coers l’adoucisse, Par quoi il soit un petit resjois ; Car c’est bien voirs, se je ne suis oys Des grans dolours dont bonne amours me carge Plus que porter ne puis ai-je de carge, Que conquerriés, dame, s’en vo servisce Martire et mort en languissant persisse : Et pour moi mettre en un peu d’aligance Vous me donriés de biens tele habondance Qu’à toujours mès il m’en seroit le mieus, En quel estat que fuisse, et en quels lieus ? Ne pensés jà que foiblement vous aimme, Ne que sans fait l’omme martir me claimme ; Certes nennil, ains en soustien cens tans ; Dont dou monstrer ne puis venir à temps, Et en euïsse assés bien le loisir. Et vous povés tout clerement cuesir, Quant j’ai l’éur que d’estre en vo present, De quels parlers vous l’ai monstre et présent. Ensi me tais que dont que pas n’i fuisse. Et pensés vous que là parler je puisse ? Nennil ; car vo beauté si fort me loie Langage et coer, que se parler voloie Se n’en est-il noient en ma puissance. Com plus vous voi, et plus a d’acroissance
La bonne amour dont de moi amée estes. Soit en requoi, en chambre et en festes, Riens ne me poet plaire ne resjoir Se ne vous puis ou véoir ou oyr. Or ne poet-il pas tout dis ensi estre Que je vous oie ou voie à la fenestre, Ne hors, ne ens esbatre alant vo corps. Dont c’est bien drois, dame, que je recors Comment je sui demenés ou termine Que dou souffrir Amours me determine, Se ce n’estoit pour vostre paix garder ; Dont il me fault à ce bien regarder. À un anoi que j’ai, cent en auroie ; Ne je ne sçai comment porter poroie Les grans assaus qu’il me convient souffrir ; Car Doulc-Penser se vient souvent offrir À moi, qui, nuit et jour, me represente Les biens de vous ; c’est drois que je les sente. Et Desirs voelt, à quele fin qu’en isse, Que de parler à vous je m’enhardisse. Et se je n’ai tamps ne lieu ne espasse, Si voelt Desirs que devant vous je passe ; Et me semble que, se m’aviés véu Que tout mi mal seroïent cognéu. En ce fresel et en celle rihote Fai maint souspir, maint plaint et maint note Qui ne sont pas de sons melodieus, Mes attemprès de chans maladieus ; Car quoi qu’à ce se regarde attemprance, Par le conseil de bonne Pourvéance,
Si me constraint si desirs sus une heure Que sans nombre trop plus de mauls saveure Que je ne fai de joie et de repos. Quel tamps qu’il soit, onque je ne repos Ne nuit ne jour, ne heure ne minime ; Car bonne amour le coer si fort me lime, En pensant à votre très grant beauté, Que cil penser m’ont pluisours fois maté, Telement qu’il n’avoit dedans mon fait Commencement, ne moyen, ne parfait ; Et bien souvent ne savoie où j’estoie, Mès tous pensieus et tous mas m’arrestoie, Car pluiseurs fois me suis moult repentis De ce qu’envi m’estoïe departis, Pour ce qu’i-gnoramment, ce me sambloit, Mon coer, qui de paour trestous trambloit, S’ert contenus vers vous ains mon depart ; Et de mon fait pas la centime part N’avoie dit. Dont, en moi recordant, Je m’en tenoie assés à ignorant. Or ai mon coer de ce moult entechié. Dont, se g’i ai aucunement pechié, Certes, ce n’est ne pour mal ne pour visce Qui soit en moi par recréant servisce ; Ce n’est que par faulte de hardement Et par amours, dont sui si ardemment Espris de vous, mon coer en tout donner, Que ce mesfet me devés pardonner ; Car volontiers, se le pooïe faire, Vous diroïe mon coer et mon afaire
Tout ensi que Desirs le me commande. Et si m’est moult de nécessité grande Toutefois, dame, que je le vous die Pour alegier toute ma maladie ; Car d’ensi vivre en painne et en debat, Dont bonne amour me tourmente et debat, Il n’est nuls coers qui porter le scevist, Ne qui jà joie en celle vie evist. Si le vous di, ma dame, à celle fin, En suppliant d’enterin coer et fin, Que la dolour que j’ai lonc temps gardée Soit en pité de par vous regardée ; Car bien est temps, mais qu’il vous plaise ensi, Que recéus de vous soie à merci. Non que le vaille ou que le doyés faire ; De ce cuidier me voeil-je moult bien taire ; Mès seulement pour ce que, sans sejour, Pense mon coer tout dis et nuit et jour À vous amer loyalment, com vos sers, Et obéir. Dont, s’en ce riens dessers, Les guerredons m’en soïent remeri ; Car quant Desirs premiers mon coer féri, Par la vertu de vostre grant beauté, Depuis n’a heure, en yver n’en esté, Que Doulc-Penser, qui porte les broquetes, N’ait fait sonner en mon coer les clochetes De divers chans et de diverses notes, Les uns joieus, les aultres de rihotes, Ensi se continuent et esbatent, À ce que nuit et jour le coer me batent ;
Et ce me fault souffrir, comment qu’il aille ; Mès je vous pri que ma painne me vaille ; Car je reçoi en bonne pascience Tout ce qu’il plest Amours ordonner en ce. Et pour ce que li Orloge ne poet Aler de soi ne noient ne se moet, Se il n’a qui le garde et qui en songne ; Pour ce il fault à sa propre besongne Un orlogier avoir, qui tart et tempre Diligamment l’aministre et attempre, Les plons relieve et met à leur devoir ; Ensi les fait rieuléement mouvoir ; Et les roes amodère et ordonne, Et de sonner ordenance lor donne. Encores met li orlogiers à point Le foliot, qui ne se cesse point, Le fuiselet et toutes les brochetes, Et la roe qui toutes les clochetes Dont les heures y qui ens ou Dyal sont, De sonner très certainne ordenance ont, Mès que levée à point soit desten. Encore poet moult bien, selonc m’entente, Li orlogiers, quand il en a loisir, Toutes les fois qu’il li vient à plaisir Faire sonner les clochettes petites Sans derieuler les heures dessus dites. Selonc l’estat dont j’ai parlé primiers, Souvenirs doit estre li orlogiers ; Car Souvenirs qui ens ou coer s’enfrume, Toutes les fois qu’il li plaist, il desfrume
Le doulc penser qui les broquetes porte ; En quoi le vrai amant moult se deporte. Il y en a jusques à vint et quatre. Quant Souvenirs y fait l’amant embatre, Joie et confort son espérance doublent, Ne nul soussi ne anoi ne le tourblent ; Ains fait ses chans d’ordenance amoureuse ; Car tant li est sa pensée joieuse Pour les vertus qui sont de noble afaire, Que cils pensers li poet moult de biens faire ; Dont Souvenir li donne ramembrance, Car lors cognoist ses fès de branche en branche, Et li remet par usage au devant Ce qui li est plaisant et avenant ; Et se li fait aussi ramentevoir Que en amer le pot primiers mouvoir. Lors la beauté de sa dame figure, Son sens, son bien, et sa deuce figure ; En ce desir amoureus persevere Et nuit et jour liement considere De sa vie l’estat trestout entir. Neis, se d’amer se voloit repentir, Se ne poet-il, car Souvenir le point ; Qui li remet sa besongne en bon point ; Desir, premiers, Beauté, et puis Plaisance, Secondement Paour et Attemprance, Et aussi Pour-véance sans moyen, Et Doulc-Penser qui li fait moult de bien. Et les vertus qui ci dessus sont dittes Par Souvenir sont en son coer escriptes,
Ne il n’i a chose tant doit petite, Qui grandement à l’amant ne proufite. Et s’il avient que, par aucune voie, Le coer d’amant nullement se fourvoie, Et qu’il soit mis ensi que hors dou rieule De quoi Amours les vrès amoureus rieule Ou eslongi de l’amoureuse vie Par fortune, par fraude ou par envie ; S’est Souvenirs d’une vertu si haute Que, si trestos qu’elle voit la deffaute, Conseil y met, ordenance et mesure, Et à droit le coer si ramesure Qu’il ne se poet par raison fourvoyer, Puisqu’il se voelt en son rieule avoyer. De très grand bien m’a toujours pourvéu Le souvenir que j’ai de vous éu, Ma droite dame, et moult m’en doi loer Pour ce le voeil bonnement avoer, Car onques ne me vi en ce parti Que je pevisse une heure estre sans li ; Et à la fin que ma besogne dure, Moult a sus moi, entente soing et cure Que si à point je m’attenpre et ordonne Que je recoive en gré ce qu’Amours donne. Et s’il avient que, par aucun contraire, Fortune en nul péril me voeille traire, Ne desvoyer, par fraude et par envie, Lors ai-je bien mestier de mon aye. Mès dans fautte je le troeve moult preste ; Car nuit et jour onques pour moi n’arreste,
Ains me remet mon doulc penser à point. Et quand le mal d’amer si fort me point Qu’il me convient fremir comment qu’il aille, Et que souvent à contenance faille
Par la vertu de quoi elle me touche, Tant que sus moi n’a mains, ne yex, ne bouche, Ne membre nul qui se puisse mouvoir ; Mès tous pensis me fault arrest avoir ; Ne je ne sçai auquel lès commencier : Dont ma besongne puisse en riens avancier ; Ains me convient estre tous esbahis ; Lors, Souvenirs, dont pas ne sui hays, Pour moi oster de toute pesans oevre Très soubtilment par dedens mon coer oevre, Et m’i remet le rieule et le droit cours Dont gouvrenés est li estas d’Amours. Si sagement me ratempre et atourne, Que sus moi n’a mouvement qui ne tourne Et que cascuns ne face son devoir. Desirs me vient premiers ramentevoir La grant beauté de vous, madame gente, Par la vertu de Plaisance que j’ente Dedens mon coer et adont je desir Que vous saciés plainnement mon desir, Et que mon mal cognissiés et voyés. Et quand je sui auques près avoyés, Et que Desirs qui me bruist et art N’i voelt viser ordenance ne art, Fors que tout dis aler à l’aventure, Lors me revient Attemprance séure
Qui mon desir restraint et met en voie Rieuléement et par art le convoie, Par la vertu de Paour, qui regarde Que de mon fait nuls ne se donne garde. Par ensi voi attempré mon corage. Lors Doulc-Penser grandement m’encorage De reconti-nuer tout mon afaire ; Et se ne puis riens el nuit et jour faire Fors que penser à vous, ma droite dame ; Mès tant y a pour moi, qu’en ceste flame Qui nuit et jour ardamment me traveille, Pourvéance sans moyen me conseille, Et les vertus que mon doulc penser porte Pardevant moi songneusement raporte. Et par ensi dedens mon coer se fourme Espérance qui de tous bien m’enfourme, Et qui me fait souvent ouvrir la bouche ; Car si tretos que souvenir l’atouche, Il me convient en diverses manières Faire mon chant et toutes mes pryères. En ce parti me troeve nuit et jour. Ne pensés jà, dame, que je sejour ; Nennil, car sou-venirs qui s’ensonnie De gouvrener rieuléement ma vie Ne lait sus moi oevre, tant soit petite, Que dou remettre à point ne se delitte ; Et je l’en lais bonnement convenir, Car je ne puis à bon confort venir, Ne moi rieuler par certainne ordenance, Fors que par li et par sa gouvernance ;
Car tout mon fait entirement ordonne. S’en regrasci Amours, quant il me donne ; Avec les mauls qu’il me convient porter, Cognissance de moi reconforter, Et que tout dis, tant qu’à ceste matire ; Au plus joieus mon coer se tret et tire ; Car tout ensi comme j’ai dit devant, Je ne poroie aler non plus avant En cel estat, ne moi amoderer, Quant tous mes fès voeil bien considerer ; Comme poroit une grosse rivière Venant d’amont prendre son cours arrière ; Se ce n’estoit la douce souvenance Que j’ai de vous, ma dame, et la plaisance Qui en pensant à vous me rejoist, Et grandement me conforte et nourist, Et me pourvoit de conseil et d’aye Que je ne crienc assaut ne envaye Que fortune me puist donner ne faire. Et c’est raisons ; car en vo noble afaire, Et en la grant discrétion de vous, En vo maintien, qui tant est beaus et dous, On n’i voit riens qui face à amender ; Car vous estes sans moyen et sans per Ceste qui est toute dame de moi. Ensi le jur loyalment, par ma foy ! Ce n’est pas fort se vous m’avés conquis ; Mès ce seroit pour moi uns grant deduis Se regarder en pité me dagniés, Et se mes mauls telement adagniés
Qu’ils pevissent estre par bien amer Reconforté en doulc de leur amer, Et que vo oeil qui tant sont gracieus, De douls regars, simples et precieus, Qui si à point scevent lancier et traire, Me vosissent un peu à euls attraire. Las et qu’ai dit ? quant g’i suis tous attrais, Ne je n’en puis jamais estre retrais Tant que li ame ens ou corps me demeure. Et quand vendra de Dieu la saintisme heure, Que de mon corps il vodra oster l’ame, Je voeil qu’il soit escript dessus ma lame : Que par amours amer, non estre amés, Se l’ai esté, petit amans clamés Avec les a-moureus dors et repose. Et ce sera, tant qu’à mot, moult grand chose S’on le voelt faire ensi que je le di ; Car Tubulus, si com j’ai lu de li Qui fu, ce re-commendent li aucteur, Uns vrès amans, acquist moult haulte honneur, Quand pour amer par amours, vrès martirs Frans et loyaus, moru de coer entirs. Moult belle en est l’escripture et la bule À recorder de la vie Tulule ; Car Tubulus sa dame tant ama Que pour s’amour à la mort sa pasma Ce fut pour lui une honnourable fin. Et je le di, ma dame, à celle fin. Selonc l’estat Tubulus et sa vie, Quant bien pensé ai à ma maladie
Et à mes mauls, par convignable fourme, À la sienne moult justement se fourme ; Et toutes fois j’en lairai convenir, Tout ensi com il en poet avenir. Et pour ce qu’en imaginations Est tout mon coer et mon intentions, Imaginé ai en moi de nouvel, À trop petit de joie et de revel, Que je ne scai au monde au jour d’ui chose Point plus propisce, assés bien dire l’ose, Com ma vie est justement figurée, Ensi qu’elle est par ci-devant monstrée, À un Orloge, et à la gouvrenance Qu’il apartient à yceste ordenance ; Car l’Orloge, si com j’ai dit premiers Est de mouvoir nuit et jour coustumiers, Ne il ne poet ne doit arrest avoir, Se loyalement voelt faire son devoir. Tout ensi sui gouvernés par raison, Car je qui sui la chambre et la maison Où mis est li Orloges amoureus Sui de mouvoir telement curieus Que n’ai ailleurs entente soing et cure, Ne nature riens el ne me procure, Fors que tout dis mouvoir sans arrester ; Ne je ne puis une heure en paix ester Meismement quand je sommeille et dors. Si n’ai-je point d’arrest, qu’à vo gent corps Ne soit tout dis pensans mes esperis. Et devisse estre ens ou penser peris !
Se n’en poet-il ne n’est aultrement voir. Ensi appert que je fai mon devoir Tout ensi com l’Orloge fait le sien. Or a en vous tant d’avis et de bien Que j’ai espoir, ensi je le suppose, Que vous ferés, de ceste simple chose Que j’ai à moi appropryé et mise, Compte moult grand ; s’userès de franchise Et s’en serai plus lies et plus entiers En tous mes fès ; et il m’est grans mestiers Qu’il soit ensi, et vos frans coers le voeille Qui en bon gré cesti dittie recoeille.